Uddevalla oppsto som handelsplass i middelalderen og fikk bystatus i 1498. Byen regnes som en norsk middelalderby og dens opprinnelige norske navn var Oddevald eller Oddevold. Det var den eneste byen som oppsto i Norge i senmiddelalderen. Trelasthandel og sagbruksdrift var det økonomiske grunnlaget for at en by kunne vokse fram av seg selv på slutten av 1400-tallet. Dens første privilegiebrev fra 1498 var en bekreftelse på offisiell anerkjennelse; Oddevald var i flere år allerede omtalt som by.